钦定古今图书集成/明伦汇编/人事典/第075卷 > 易经 > 《蹇卦》
## 钦定古今图书集成/明伦汇编/人事典/第075卷 > 易经 > 《蹇卦》

《蹇》：利西南，不利东北。利见大人，贞吉。

〈程传〉西南坤方体顺而易，东北艮方，体止而险。在《蹇》难之时，利于顺，处平易之地，不利止于危险也。处顺易则难可纾，止于险则难益甚。蹇难之时，必有圣贤之人，则能济天下之难，故“利见大人”也。济难者，必以大正之道，而坚固其守，故“贞”则“吉”也。凡处难者，必在乎守贞正，设使难不解，不失正德，是以“吉”也。若遇难而不能固其守，入于邪滥，虽使苟免，亦“恶德也。”

《彖》曰：“蹇”，难也，险在前也。

〈程传〉《蹇》有险阻之义，《屯》亦难也，《困》亦难也，同为难而义则异。《屯》者始难而未得通，“困”者力之穷，《蹇》乃险阻艰难之义，各不同也。险在前也，坎险在前，下止而不得进，故为“蹇。”

见险而“能止”，知矣哉！

〈程传〉犯险而进，则有悔咎，故美其能止为知也。〈大全〉中溪张氏曰：《蹇》之所以为难者，以其险之在前也。见坎险之难，而明《艮》止之义，非智者孰能识之？

“《蹇》利西南”，往得中也。“不利东北”，其道穷也。“利见大人”，
往有功也。“当位贞吉”，以正邦也。《蹇》之时用大矣哉。

〈程传〉处《蹇》之时，济蹇之道，其用至大，天下之难，岂易平也，非圣贤不能，其用可谓大矣。顺时而处，量险而行，从平易之道，由至正之理，乃蹇之时用也。

《象》曰：山上有水，蹇，君子以反身修德。

〈程传〉山之峻阻，上复有水，坎水为险陷之象。上下险阻，故为“蹇”也。君子观蹇难之象，而以反身修德。君子之遇险阻，必反求诸己而益自修，君子修德以俟时而已。